|  |  |
| --- | --- |
|  |  |
| Høring over ændring af emballagebekendtgørelsen  |  |

Hermed sendes udkast til bekendtgørelse om ændring af bekendtgørelse om visse krav til emballager, udvidet producentansvar for emballage samt øvrigt affald der indsamles med emballageaffald i høring. Miljø- og Ligestillingsministeriet skal venligst anmode om at modtage eventuelle høringssvar **senest den 12. august 2025.**

Bekendtgørelsen opdateres med henblik på at sikre, at kollektive ordninger, der har fået pligt til at overtage affald ved nødtildeling, kan få dækket deres faktiske, dokumenterede omkostninger via sikkerhedsstillelsen i perioden frem til, at en ny tildeling træder i kraft. Derudover foretages et par mindre præciseringer og konsekvensrettelser, jf. neden for.

**Ændringer i bekendtgørelsens bestemmelser**

*§ 1*

§ 1, stk. 3 slettes. Dette med henblik på at sikre, at drikkevarebeholdere og drikkebægere ikke undtages fra regler i kapitel 2 og 3.

*§ 35*

Der foretages en præcisering af § 35, stk. 1, mhp. at gøre det klart, at producenters betalingsforpligtigelse i forbindelse med overtagelse af affald fra kommuner gælder både indsamling og transport til en af producenten udpeget plads, i tilfælde hvor § 45 finder anvendelse.

*§ 77*

Der indsættes en ny § 77. Dette vil medføre, at kollektive ordninger, der har fået pligt til at overtage affald ved nødtildeling i tilfælde af en anden kollektiv ordnings ophør, kan anmode om betaling for faktiske, dokumenterede omkostninger via den ophørte kollektive ordnings sikkerhedsstillelse. Dermed sikres, at de ansvarlige producenter betaler for affaldsbehandlingen.

*Øvrige rettelser*

I forbindelse med opdateringen af bekendtgørelsen foretages desuden en række opdateringer, hvor historiske tidsfrister slettes og henvisninger opdateres, både i bestemmelser og bilag.

**Administrative og erhvervsøkonomiske konsekvenser**

Erhvervsstyrelsens Område for Bedre Regulering (OBR) vurderer, at bekendtgørelsesudkastet ikke medfører administrative konsekvenser for erhvervslivet.

**Forventet ikrafttrædelse**

Den 1. oktober 2025.

**Høringssvar**

Bekendtgørelsen er sendt i høring hos de parter, der fremgår af vedlagte høringsliste og er samtidigt offentliggjort på Høringsportalen.

Høringssvar bedes sendt til mim@mim.dk med kopi til Anna Marie Nørhave Vestergård (anmnv@mim.dk) med angivelse af journalnummer 2025-1360 i emnefeltet.

De modtagne høringssvar vil blive offentliggjort på Høringsportalen. Ved afgivelse af høringssvar gives der samtykke til offentliggørelse af høringssvaret, herunder afsenders navn og mailadresse.

Eventuelle spørgsmål til udkast til bekendtgørelsen kan rettes til Sofie Dam (sofda@mim.dk) frem til 4. juli 2025 og herefter til Anna Marie Nørhave Vestergård (anmnv@mim.dk).

Med venlig hilsen

Klara Leona Funch